PTTGC บุ๊กขายหุ้น GPSC หนุนปี 64 กำไร 4.5 หมื่นลบ. ตามคาด โตกระหึ่มกว่า 200 เท่า
PTTGC บุ๊กขายหุ้น GPSC กว่าหมื่นล้าน หนุนปี 64 กำไร 4.5 หมื่นลบ. ตามคาด โตกระหึ่มกว่า 200 เท่า รวมทั้งรับรายได้ขายทะลัก
14 ก.พ. 2565

บริษัท พีทีที โกลบอล เคมิคอล จำกัด (มหาชน) หรือ PTTGC รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

สำหรับผลประกอบการในปี 2564 บริษัทฯ มีรายได้จากการขายรวม 465,128 ล้านบาท ปรับตัวเพิ่มขึ้นร้อยละ 43 โดยมีปัจจัยสนับสนุนจากสภาพเศรษฐกิจโลกที่ฟื้นตัวขึ้น ทำให้ราคาขายปรับเพิ่มขึ้นในทุกกลุ่มผลิตภัณฑ์ โดยในปี 2564 บริษัทฯ มีกำไรจากการดำเนินงาน (ไม่รวมผลกำไรจากสต๊อกน้ำมันและการกลับรายการมูลค่าสุทธิที่จะได้รับของสินค้าคงเหลือให้เท่ากับมูลค่าสุทธิที่จะได้รับผลขาดทุนทางบัญชีจากอัตราแลกเปลี่ยน และผลขาดทุนจากตราสารอนุพันธ์เพื่อประกันความเสี่ยง และรายการพิเศษอื่นๆ) ในปีนี้อยู่ที่ 31,347 ล้านบาท ปรับตัวเพิ่มขึ้นจากปีก่อนหน้ามากกว่าร้อยละ 200
อีกทั้งบริษัทฯ ยังคงดำเนินมาตรการต่างๆ ทั้งการดำเนินการประหยัดค่าใช้จ่ายและลดต้นทุนการผลิตรวมถึงความพยายามในการเพิ่มประสิทธิภาพในการดำเนินการอย่างต่อเนื่อง ส่งผลให้ในปี 2564 บริษัทฯ มี Adjusted EBITDA อยู่ที่ 55,186 ล้านบาท ปรับตัวเพิ่มขึ้นร้อยละ 93 จากปีก่อนหน้า
ทั้งนี้บริษัทฯ รับรู้ผลกำไรจากสต๊อกน้ามันและรายการมูลค่าสุทธิที่จะได้รับของสินค้าคงเหลือให้เท่ากับมูลค่าสุทธิที่จะได้รับ (Stock Gain Net NRV) เป็นกำไรรวม 5,955 ล้านบาท นอกจากนี้ยังมีการรับรู้รายการพิเศษจากการขายหุ้นสามัญของบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ซึ่งรับรู้ในงบการเงินรวม 11,834 ล้านบาท โดยในปี 2564 บริษัทฯ มีกำไรสุทธิรวม 44,982 ล้านบาท (10.01 บาท/หุ้น) ปรับตัวเพิ่มขึ้นมากกว่าร้อยละ 200 จากปี 2563
โดยก่อนหน้านี้ “ข่าวหุ้นธุรกิจ” ได้สำรวจตัวเลขคอนเซนซัส จากบริษัทหลักทรัพย์ (โบรกเกอร์) ซึ่งประมาณการผลการดำเนินงานปี 2564 ของ PTTGC ว่า จะมีรายได้ประมาณ 4.57 แสนล้านบาท เพิ่มขึ้น 38.79% จากปี 2563 ที่ประมาณ 3.29 แสนล้านบาท และจะมีกำไรสุทธิ 4.5 หมื่นล้านบาท เพิ่มขึ้น 22,373.79% จากปี 2563 มีกำไรสุทธิ 199.61 ล้านบาท เนื่องจากธุรกิจโรงกลั่นและปิโตรเคมีฟื้นตัวแรง โดยไตรมาส 4/2564 ค่าการกลั่นตลาดอยู่ที่ 6 เหรียญสหรัฐต่อบาร์เรล สูงขึ้นจาก 3.2 เหรียญสหรัฐต่อบาร์เรลในไตรมาส 3/2564